สวัสดีค่ะ พอดีเมื่อช่วงเที่ยงไปเล่นกับแมวข้างบ้านแล้วโดนงับนิ้วชี้ข้างซ้าย มองดูไม่มีรอยถลอกหรือเลือดซิบ เหมือนไม่มีรอยแดงด้วยแต่ก็ไม่แน่ใจค่ะ เพราะมันอยู่ตรงช่วงข้อนิ้ว อยากสอบถามคุณค่ะว่ากรณีนี้ต้องสังเกตอาการแมวกี่วันคะ ถึงจะรู้ว่าเป็นโรคพิษสุนัขบ้าไหม เพราะปกติข้างบ้านเขาเลี้ยงน้องแมวแบบระบบเปิด เเต่เเมวก็ชอบมาป้วนเปี้ยนอยู่แถวบ้านหนูทุกวัน
สวัสดีค่ะ @การประเมินความเสี่ยงของติดเชื้อพิษสุนัขบ้าเบื้องต้น จะประกอบด้วย 2 ส่วนหลักคือ 1. ประวัติการสัมผัส โดยหากผิวหนังผู้สัมผัสมีแผลหรือรอยถลอก แนะนำให้ฉีดวัคซีนพิษสุนัขบ้า ซึ่งแพทย์จะพิจารณาว่า จะเป็นการฉีดกระตุ้นหรือฉีดให้ครบทั้งคอร์ส 2. ประวัติสัตว์ที่สัมผัส โดยสัตว์ที่สัมผัสเป็นสุนัขและแมวที่ได้รับการฉีดโรคพิษสุนัขบ้าประจำโดยครั้งสุดท้ายโดยสัตว์นั้นได้รับวัคซีนไม่เกิน 1 ปี ประกอบกับเหตุในการถูกกัดหรือข่วนมีเหตุโน้มน้าวชัดเจน เช่น การทำร้าย การแกล้งสัตว์ เข้าใกล้สัตว์ที่หวงอาหาร หรือลูกอ่อน ยังไม่จำเป็นต้องได้รับวัคซีนป้องกันพิษสุนัขบ้าแต่ควรกักขังสัตว์เพื่อดูอาการอย่างน้อย 10 วัน หากมีอาการผิดปกติให้รีบฉีดวัคซีน อีกกรณีคือ สุนัขหรือแมวที่ได้รับการเลี้ยงดูอย่างดี อยู่ในระบบปิดไม่ได้สัมผัสสัตว์อื่น กรณีนี้ไม่จำเป็นต้องฉีดวัคซีนพิษสุนัขบ้า @ดังนั้นหาก ไม่มีแผลที่ชัดเจน และต้องการเฝ้าสังเกตอาการแมวก่อน ให้เฝ้าระวังอย่างน้อย 10 วันตามข้างต้นนะคะ